Leder tror frie valg i Hongkong vil domineres av fattige
Byregjeringen gikk sist uke med på avholde nye samtaler med studentene, men bare timer før disse skulle finne sted tirsdag, kommer det fram i et intervju at Leung Chun-ying står fast ved sin tidligere holdning rundt valgene. I intervjuet, som er gjengitt i Wall Street Journal og International New York Times, gjentar Leung at frie valg i Hongkong vil være umulig. Han viser til at halvparten av befolkningen i Hongkong tjener mindre enn en sum tilsvarende 12000 norske kroner i måneden, og at dersom kandidatene til byregjeringen skal kunne nomineres av publikum, vil denne gruppen trolig dominere valgprosessen. Leung Chun-yin mener en eventuell ny leder må nomineres av en komité basert i Beijing. Han mener denne prosessen vil sikre at populister ikke kommer til makten, og hindre at det opprettes en velferdsstat, i motsetning til det han hevder er en mer forretningsvennlig politikk. Til tross for disse uttalelsene, er flere av hans representanter ventet å delta i TV-sendte samtaler mer demonstrantene. Det har den siste tiden vært demonstrasjoner i Hongkong på grunn av at Kina krever å forhåndsgodkjenne alle kandidatene til valg av ny byregjering der i 2017. Demonstrantene har krevd at det skal avholdes frie valg og at Leung går av, noe han nekter. (NTB/VG)
Hongkongs øverste politiske leder Leung Chun-ying tror frie valg vil resultere i at byens mange lavtlønnede vil dominere politikken.